Гуапагъэрэ дахагъэкIэ гъэнщIа сурэтхэр
Ди газетым зэрытетащи, УФ-м и СурэтыщIхэм я зэгухьэныгъэм хэт Аккизовэ Имарэ и лэжьыгъэхэр мы махуэхэм щагъэлъагъуэ КъБР-м ЩэнхабзэмкIэ и фондым.
Имарэ (сэмэгумкIэ щытщ) псалъэ гуапэкIэ зыхуегъазэ профессор Пащты Герман. Зэхыхьэм зыкърагъэхьэлIащ КъБР-м и Iэтащхьэм и чэнджэщэгъу Отаровэ Розэ, КъБР-м щэнхабзэмкIэ и министр Фырэ Руслан, УФ-м и цIыхубэ сурэтыщI, КъБР-м и Къэрал саугъэтым и лауреат, ХудожествэхэмкIэ Урысей Академиемрэ ЩIДАА-мрэ я академик, Красноярск гъуазджэмкIэ и институтым ксилографиемкIэ студиер къыщызэзыгъэпэща икIи абы и унафэщI, профессор Пащты Герман, УФ-м и СурэтыщIхэм я зэгухьэныгъэм и правленэм жэуап зыхь и секретарь Сындыку Нелли.
КъБР-м и СурэтыщIхэм я зэгухьэныгъэм и правленэм и унафэщI Темыркъан Геннадий гъэлъэгъуэныгъэр къыщызэIуихым жиIащ сурэтыщIу щы — Екъуб, Сиярэ, Имарэ — къызэрыкIа Аккизовхэ я унагъуэм щыщ дэтхэнэ зым и лэжьыгъэхэри утыку къыщрахьэкIэ цIыхухэм я псэм дахагъэр, гуапагъэр къызэрыщагъэушыр.
— Мы зэм Имарэ и лэжьыгъэ 30-м щIигъу егъэлъагъуэ, сурэтыщIэхэри абы нэхъапэIуэкIэ ищIахэри зэхуэхьэсауэ. Имарэ и Iэдакъэ къыщIэкIа сурэтхэм дыгъэм хуэдэу уагъэхуабэ, нэри псэри ягъэгуфIэ, — къыхигъэщащ Геннадий.
Имарэ и лэжьыгъэхэм купщIэ зэрахэлъым, я плъыфэхэр зэрызэгъэкIуам, абыхэм узэратхьэкъум Фырэ Руслан къытеувыIа нэужь, Имарэ узыншагъэ, ехъулIэныгъэ иIэу илъэс куэдкIэ гъуазджэм хуэлэжьэну ехъуэхъуащ.
Отаровэ Розэ жиIащ сурэтыщI Iэзэхэу Аккизовхэ Екъубрэ Сиярэрэ япхъу Имарэ и адэ-анэм я IэщIагъэм зэрыпищэр, езыми зэфIэкI ин зэриIэр, и сурэтхэр цIыхухэм щIэщыгъуэ зэращыхъур, зэхуэгуэпэным ягухэр къызэрыхуигъэушыр, лэжьыгъэхэм ящIэлъ хуабагъэм я псэм зэрызригъэужьыр.
Отаровэ Розэ Имарэ ехъуэхъуащ и гупсысэ щIэщыгъуэхэмрэ и лэжьыгъэфIхэмкIэ республикэм исхэр дяпэкIи игъэгуфIэну, и IэщIагъэм и хъер илъагъуну.
Псалъэ гуапэхэм пызыща Пащты Герман жиIащ и къуэ сурэтыщI Пащт-Хъан Алим и ныбжьэгъу, дунейм къызэрытехьэрэ ицIыху Имарэ и гъэлъэгъуэныгъэм и гуапэу зэрызыкъригъэхьэлIар, лэжьыгъэхэр игу зэрыдыхьар, хъыджэбзым гъуазджэм щызыIэригъэхьа ехъулIэныгъэхэм адэкIи пищэну зэригуапэр.
Сындыку Нелли къыхигъэщащ мыпхуэдэ гъэлъэгъуэныгъэхэр гъуазджэм и махуэшхуэу къызэралъытэр, Имарэ и лэжьыгъэхэм Къэбэрдей-Балъкъэрымрэ и анэш Дагъыстэнымрэ зэрызэпащIэр, тхыдэр, цIыхубзым и теплъэр абыхэм къызэрыщыгъэлъэгъуар, сурэтхэм псэгъэгуфIэ-дахагъэ зэрахэлъыр.
Имарэ хъуэхъу псалъэкIэ зыхуагъэзащ КъБР-м ГъуазджэхэмкIэ и музейм и унафэщI Жантудуевэ Елизаветэ, КъБКъУ-м и студентхэм.
Зэхыхьэм зэрыщыжаIащи, Аккизовэ Имарэ республикэ, дунейпсо гъэлъэгъуэныгъэхэм зыбжанэрэ хэтащ, «У древа есть корни» (2008), «Юг России-2004» (Краснодар), «Юг России-2008» (Сочэ), Сэралъп Мадинэ къызэригъэпэща «Зэманым и псыежэхым…» (Налшык, 2009; Санкт-Петербург, 2010) хуэдэхэм, нэгъуэщIхэми. Имарэ и лэжьыгъэхэм я закъуэ Кулиев Къайсын и музей-унэм (2009), Къэбэрдей-Балъкъэр, Дагъыстэн республикэхэм ГъуазджэхэмкIэ я музейхэм щагъэлъэгъуащ. Имарэ тхылъ 80-м щIигъу и сурэтхэмкIэ зэригъэщIэрэщIари къыхагъэщащ.
Имарэрэ и анэ Сиярэрэ фIыщIэ хуащIащ зэхыхьэм къыщыпсэлъахэмрэ кърихьэлIахэмрэ.
— Псалъэ гуапэ къысхужызыIахэм сывгъэгушхуащ. Си ехъулIэныгъэхэр псом япэу зи фIыгъэ си адэ-анэми фIыщIэ яхуэфащэщ. Псом хуэмыдэу си анэм лэжьыгъэм сытрегъэгушхуэ, зыгуэр къызэмыхъулIэми имыбзыщIу къызжеIэ. Си сурэтхэм дихьэххэм къызагъэза дзыхьыр дяпэкIи зэрызгъэпэжыным, си зэфIэкIымрэ Iэзагъымрэ зэрыхэзгъэхъуэным сыхущIэкъунущ, — жиIащ Имарэ.
ТЕКIУЖЬ Заретэ.
Сурэтыр КЪУЭЩIЫСОКЪУЭ Марьянэ трихащ.
